रियास्ती दे बड्डे-बड्डे ऐह् लकार बाह्‌‌रा दे माल बेचने आलें कन्ने जाई मिले दे हे. ओह सारा माल संसार सिंह हुंदी तह‌‌्वीला च रक्खेआ जा करदा हा. उनेंगी किश चीजें दे मुल्ल अत्त गै बधीकी आले लग्गे ते कन्ने गै किश हेराफेरी जन हुंदी सेई होई तां ओनें सारियां चीजां सील-बंद करी दित्तियां. इस चालीं गल्ल बददें दिखियै उच्चे ऐह् लाकारें संसार सिंह हुंदे पर खूब रोब कसना शुरू करी दित्ता. ओह् शान्त बने दे रेह् पर उनें मिंयां हरि सिंह होरें गी दस्से बिजन स्ठोरा चा चीजां कड्डी देने शा साफ इन्कार करी दित्ता. मियां होर उस बेलै बम्बई महाराजा प्रतापसिंह हुंदे थाह्‌र प्रिन्स-ऑफ वेल्ज दी अगवानी करने आस्तै गेदे हे. मिंयां होरें उत्थुआं गै संसार सिंह होरेंगी हुकम भेजेआ जे ओह नमूने रक्खिऐ स्टोरा चा बरतने आस्तै सारियाँ चीजां देई देन. जिसलै प्रिन्स-ऑफ-बेल्ज आइऐ चली गेआ, तां तहकीकात शा पूरी पता लगा जे सरकारा गी तोखा देने दा खड़जंतर रचेआ गेदा हा. संसार सिंह हुंदी गल्ल परमानत होई गेई. इक खास सरकारी विज्ञप्ती च, जेहड़ी जम्मू ते कश्मीर राज-सरकार दी सरकारी गजट च प्रकाशत कीती गई ही, संसार सिंह हुंदिए सेवाएं दी सराहना कीती गेई ते उस विज्ञाप्ती च उंदी अपने कर्तव्य लेई अबिचल निष्ठा दी गल्ल लिखिऐ, संसार सिंह होरेंगी पंज सौ रपें दा नकद इनाम ते एक्क कीमती खिल्लत रियास्ती सरकार पासेआ उनेंगी भेंट देने दा इलान किता गेआ.